CELEX: 
Language: ro
Date: 2021-06-23 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) 2019/2144 al Parlamentului European și al Consiliului prin stabilirea unor norme detaliate privind procedurile specifice de încercare și cerințele tehnice pentru omologarea de tip a autovehiculelor în ceea ce privește sistemele de asistență inteligentă pentru controlul vitezei și pentru omologarea de tip a acestor sisteme ca unități tehnice separate și de modificare a anexei II la regulamentul menționat

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) 2019/2144 al Parlamentului European și al Consiliului
                  1
                dispune echiparea autovehiculelor din categoriile M și N cu sisteme de asistență inteligentă pentru controlul vitezei (ISA) începând cu 6 iulie 2022 pentru tipurile noi de vehicule și începând cu 7 iulie 2024 pentru toate vehiculele noi.
            
            
               În 2019, aproape 23 000 de accidente s-au soldat cu decese pe drumurile din UE. Conducerea cu viteză excesivă sau inadecvată reprezintă o amenințare majoră la adresa siguranței rutiere. Se estimează că 10-15 % din totalul accidentelor și 30 % din totalul accidentelor mortale sunt rezultatul direct al excesului de viteză sau al vitezei inadecvate
                  2
               . Soluțiile tehnice care îi ajută pe conducătorii auto să reducă viteza de rulare pot avea un impact profund asupra rezultatului accidentelor și asupra reducerii gravității rănirilor.
            
            
               Sistemul de asistență inteligentă pentru controlul vitezei (ISA) este un sistem care îndeamnă și încurajează conducătorii auto să încetinească atunci când depășesc limita de viteză. Sistemul colaborează cu conducătorul auto ca o funcție de asistență, prin controlul acceleratorului sau printr-un alt feedback dedicat, adecvat și eficace, însă conducătorul auto deține întotdeauna controlul deplin asupra vitezei de rulare a vehiculului. Sistemul reprezintă o măsură de siguranță eficace, deoarece chiar și o viteză de rulare ușor redusă are un efect benefic semnificativ asupra evitării accidentelor sau asupra atenuării rezultatelor acestora.
            
            
               Comisia este împuternicită să stabilească norme detaliate privind procedurile de încercare și cerințele tehnice specifice pentru omologarea de tip a autovehiculelor în ceea ce privește sistemele de asistență inteligentă pentru controlul vitezei, precum și pentru omologarea de tip a acestor sisteme ca unități tehnice separate. Prezentul regulament delegat al Comisiei completează Regulamentul (UE) 2019/2144 prin stabilirea acestor cerințe tehnice și proceduri de încercare.
            
            
               2.CONSULTĂRI ÎNAINTEA ADOPTĂRII ACTULUI
            
            
               Cu ocazia pregătirii prezentului act, Comisia a desfășurat consultări adecvate cu experți și părți interesate din statele membre. În cadrul reuniunilor Grupului de lucru pentru autovehicule din 8 iulie, 8 octombrie, 9 noiembrie (ad-hoc), 16 decembrie 2020 și 21 aprilie 2021, precum și în cadrul reuniunii grupului de experți al statelor membre din 18 ianuarie 2021 și 20 mai 2021, au avut loc schimburi de opinii cu privire la abordarea propusă. 
            
            
               Întrebările formulate în cadrul procesului de consultare s-au referit la eficacitatea funcției de avertizare acustică în cascadă ISA (una dintre cele patru opțiuni propuse în proiect) și la potențialul său de disconfort pentru conducătorii auto în condiții reale de conducere; la nivelul cerințelor privind rata de performanță pentru sistemele ISA, care poate fi deosebit de dificil de respectat în ceea ce privește conformitatea sistemelor ISA cu indicatoarele de limită de viteză implicită; la statutul vehiculelor echipate cu sisteme ISA instalate înainte de adoptarea Regulamentului (UE) 2019/2144 și care nu sunt pe deplin conforme cu cerințele tehnice prevăzute în prezentul regulament delegat.
            
            
               Regulamentul delegat al Comisiei abordează, în măsura posibilului, preocupările exprimate în cadrul consultării și se bucură în general de susținerea statelor membre ale UE și a părților interesate.
            
            
               3.ELEMENTELE JURIDICE ALE ACTULUI DELEGAT
            
            
               Prezentul act delegat își are temeiul juridic în articolul 4 alineatul (6) și în articolul 6 alineatul (6) din Regulamentul (UE) 2019/2144 al Parlamentului European și al Consiliului.
            
            
               Sistemele ISA trebuie să ofere feedback conducătorului auto în cazul unor condiții de supraturație; feedbackul trebuie să fie adecvat și eficace. Având în vedere evoluția actuală a tehnologiei, există mai multe opțiuni tehnice pentru metodologia de feedback. Cu toate acestea, nu toate pot fi utilizate în orice autovehicul [utilizarea depinde de motor, de tipul de propulsie (hibridă), de cutia de viteze etc.]. Prin urmare, în regulamentul delegat, se prevede că producătorii de vehicule pot alege una dintre următoarele patru metodologii de feedback pe care își pot baza sistemele ISA:
            
            
               (1)sistemul de feedback tactil care se bazează pe forța de revenire a pedalei:
            
            
               –piciorul conducătorului auto va fi împins ușor înapoi în caz de depășire a vitezei. Acest lucru va contribui la reducerea vitezei de rulare, iar conducătorul auto poate prelua controlul pedalei.
            
            
               (2)sistemul de control al vitezei care se bazează pe gestionarea motorului:
            
            
               –reducerea automată a puterii de propulsie, indiferent de poziția piciorului conducătorului auto pe pedală, dar în raport cu care conducătorul auto, de asemenea, poate prelua controlul cu ușurință.
            
            
               (3)avertizarea acustică în cascadă:
            
            
               –pasul 1: emiterea unui semnal optic intermitent
            
         
         
            
               –pasul 2: după câteva secunde, dacă nu există nicio reacție din partea conducătorului auto, va fi activată avertizarea acustică
            
            
               –În cazul în care conducătorul auto ignoră acest feedback combinat, ambele avertizări vor fi dezactivate.
            
            
               (4)avertizarea prin vibrație în cascadă
            
            
               –pasul 1: emiterea unui semnal optic intermitent 
            
            
               –pasul 2: după câteva secunde, dacă nu există nicio reacție din partea conducătorului auto, pedala va vibra  
            
            
               –În cazul în care conducătorul auto ignoră acest feedback combinat, ambele avertizări vor fi dezactivate.
            
            
               În ciuda diferențelor de funcționare, sistemele ISA bazate pe oricare dintre cele patru opțiuni sunt considerate echivalente în privința siguranței și eficacității. 
            
            
               Sistemul de bază de informare privind limita de viteză (SLI - numai avertizare vizuală), care este o tehnologie disponibilă în prezent în unele autovehicule, este estimat a fi cu 20 % mai puțin eficace din cauza faptului că alertele vizuale nu sunt remarcate de conducătorii auto. Din acest motiv, se consideră că nu este suficient de eficace sau adecvat să fie prevăzut doar ca tehnologie de feedback în prezentul regulament. 
            
            
               Pe de altă parte, avertizarea acustică se dovedește a fi foarte eficace în ceea ce privește reacția conducătorului auto, dar este considerată deranjantă. 
            
            
               Disconfortul este un element important în ceea ce privește alegerea tehnologiei. Din acest motiv, opțiunea de avertizare acustică în cascadă combină, pentru fiecare eveniment de depășire a vitezei, semnalul optic, nederanjant, dar mai puțin eficace, cu avertizarea acustică ca avertizare auxiliară. Pentru a se asigura că avertizarea nu devine deranjantă, durata sa este limitată prin proiectare. Prin urmare, aceasta este proiectată astfel încât să atenueze în mod corespunzător disconfortul.
            
            
               În stadiul actual, nu există dovezi concludente cu privire la care dintre cele patru tehnologii de feedback propuse vor fi semnificativ mai eficace sau mai puțin deranjante în condiții reale de conducere în UE. Toate cercetările disponibile și revizuite în prezent cu privire la eficacitate și disconfort, inclusiv cu privire la sunetul de avertizare, reflectă în primul rând încercările de simulare realizate în laborator și nu performanța în condiții reale, întrucât doar acum se începe utilizarea în autovehicule a acestor sisteme conforme cu ISA ale UE. 
            
            
               Eficacitatea și fiabilitatea diferitelor metodologii utilizate de sistemele ISA trebuie să fie evaluate în momentul în care un număr suficient de autovehicule echipate cu astfel de sisteme vor fi fost introduse pe piață și va fi dobândită experiența de teren relevantă. De asemenea, este esențial ca performanța sistemelor ISA pe baza metodologiilor prevăzute în prezentul regulament delegat al Comisiei să fie evaluată cât mai curând posibil și, dacă este necesar, ca cerințele tehnice să fie modificate în consecință. Se prevede ca evaluarea de către Comisie a performanței sistemelor ISA să se efectueze până la 31 decembrie 2025 [dată anterioară revizuirii globale prevăzute la articolul 14 din Regulamentul (UE) 2019/2144 până în iulie 2027] pe baza informațiilor care trebuie furnizate de producătorii de vehicule și de autoritățile de omologare din statele membre ale UE.
            
            
               În scopul încercării de omologare și validării sistemelor ISA în condiții reale, în anexele la prezentul regulament este inclus un catalog de indicatoare pentru fiecare țară în parte. 
            
            
               Dispozițiile prezentului regulament delegat al Comisiei se vor aplica de la data aplicării Regulamentului (UE) 2019/2144.
            
            
               Prezentul regulament delegat al Comisiei modifică și anexa II la Regulamentul (UE) 2019/2144, prin adăugarea unei trimiteri la actul normativ care stabilește cerințele specifice aplicabile sistemelor de asistență inteligentă pentru controlul vitezei.
            
            
               REGULAMENTUL DELEGAT (UE) …/… AL COMISIEI
            
            
               din 23.6.2021
            
            
               de completare a Regulamentului (UE) 2019/2144 al Parlamentului European și al Consiliului prin stabilirea unor norme detaliate privind procedurile specifice de încercare și cerințele tehnice pentru omologarea de tip a autovehiculelor în ceea ce privește sistemele de asistență inteligentă pentru controlul vitezei și pentru omologarea de tip a acestor sisteme ca unități tehnice separate și de modificare a anexei II la regulamentul menționat
            
            
               (Text cu relevanță pentru SEE)
            
            
               COMISIA EUROPEANĂ,
            
         
         
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2019/2144 al Parlamentului European și al Consiliului din 27 noiembrie 2019 privind cerințele pentru omologarea de tip a autovehiculelor și remorcilor acestora, precum și a sistemelor, componentelor și unităților tehnice separate destinate unor astfel de vehicule, în ceea ce privește siguranța generală a acestora și protecția ocupanților vehiculului și a utilizatorilor vulnerabili ai drumurilor, de modificare a Regulamentului (UE) 2018/858 al Parlamentului European și al Consiliului și de abrogare a Regulamentelor (CE) nr. 78/2009, (CE) nr. 79/2009 și (CE) nr. 661/2009 ale Parlamentului European și ale Consiliului și a Regulamentelor (CE) nr. 631/2009, (UE) nr. 406/2010, (UE) nr. 672/2010, (UE) nr. 1003/2010, (UE) nr. 1005/2010, (UE) nr. 1008/2010, (UE) nr. 1009/2010, (UE) nr. 19/2011, (UE) nr. 109/2011, (UE) nr. 458/2011, (UE) nr. 65/2012, (UE) nr. 130/2012, (UE) nr. 347/2012, (UE) nr. 351/2012, (UE) nr. 1230/2012 și (UE) 2015/166 ale Comisiei
                  3
               , în special articolul 4 alineatul (6) și articolul 6 alineatul (6),
            
            
               întrucât:
            
            
               (1)Articolul 6 din Regulamentul (UE) 2019/2144 impune echiparea autovehiculelor din categoriile M și N cu anumite sisteme avansate pentru vehicule, inclusiv cu sisteme de asistență inteligentă pentru controlul vitezei (ISA). Anexa II la Regulamentul (UE) 2019/2144 stabilește cerințele de bază pentru omologarea de tip a autovehiculelor în ceea ce privește sistemele ISA.
            
            
               (2)Sunt necesare norme detaliate privind procedurile de încercare și cerințele tehnice specifice pentru omologarea de tip a autovehiculelor în ceea ce privește sistemele ISA, precum și pentru omologarea de tip a acestor sisteme ca unități tehnice separate. 
            
            
               (3)În conformitate cu articolul 3 alineatul (3) din Regulamentul (UE) 2019/2144, sistemul ISA este un sistem menit să ajute conducătorul auto să mențină viteza adecvată pentru mediul rutier prin furnizarea de feedback specific și adecvat. În prezent, există mai multe opțiuni tehnice pentru metodologia de feedback care poate fi utilizată ca bază pentru un sistem ISA. Cu toate acestea, nu toate aceste opțiuni pot fi utilizate la orice autovehicul, în funcție de caracteristicile sale tehnice. Prin urmare, este necesar să se specifice metodologii de feedback care să fie comparabil de sigure și eficace, în ciuda diferențelor lor de funcționare. Este oportun să se specifice mai multe metodologii de feedback și să li se permită producătorilor să aleagă oricare dintre aceste metodologii care să stea la baza sistemelor ISA pe care le utilizează.
            
            
               (4)Sistemul ISA se poate baza pe diferite metode de introducere a datelor, cum ar fi observarea prin cameră video, datele cartografice și învățarea automată; cu toate acestea, prezența efectivă a indicatoarele de limită de viteză explicită în condiții reale de conducere trebuie să aibă întotdeauna prioritate față de orice alte informații disponibile în vehicul.
            
            
               (5)În scopul testării capacităților tehnice ale sistemului ISA în condiții reale, este necesar să se stabilească un catalog al indicatoarelor rutiere utilizate în fiecare stat membru. Setul de date din catalog trebuie să servească scopurilor omologării de tip, fără a aduce atingere normelor naționale aplicabile în materie de trafic.
            
            
               (6)Sistemele ISA se pot confrunta cu informații ambigue legate de viteză din cauza lipsei semnelor sau a semnelor vandalizate, manipulate sau deteriorate în alt mod, a poziționării eronate a semnelor, a condițiilor meteorologice nefavorabile sau a restricțiilor de viteză nearmonizate, complicate și implicite. Din acest motiv, principiul de bază trebuie să fie acela potrivit căruia conducătorul auto este întotdeauna responsabil de respectarea regulilor de circulație relevante și că sistemul ISA este un sistem bazat pe cele mai bune eforturi de asistență acordată conducătorului auto pentru a-l alerta pe acesta ori de câte ori este posibil și adecvat. 
            
            
               (7)Procedurile de încercare și cerințele tehnice specifice pentru sistemele ISA trebuie să fie, în cea mai mare măsură, neutre din punct de vedere tehnologic și bazate pe performanțe, pentru a permite soluții inovatoare.
            
            
               (8)Procedurile de încercare și cerințele tehnice specifice pentru sistemele ISA trebuie, de asemenea, să asigure faptul că un sistem nu depășește capacitatea unui conducător uman obișnuit de a interpreta și de a înțelege informațiile pertinente privind limita de viteză. Nu trebuie să se impună ca sistemele ISA să aibă niveluri de capacitate de conducere autonomă, ci doar să ofere asistență conducătorilor auto.
            
            
               (9)Evaluarea eficacității diferitelor metodologii de feedback și funcții de control ale sistemelor ISA în condiții reale de conducere va fi posibilă numai după ce un număr semnificativ de autovehicule echipate cu astfel de sisteme vor fi disponibile pe piață. Pe de altă parte, este esențial ca o evaluare a performanței sistemelor ISA bazată pe diferite metodologii de feedback în conformitate cu prezentul regulament să fie efectuată fără întârziere și nu mai târziu de 31 decembrie 2025, pentru a profita de toate beneficiile potențiale în materie de siguranță rutieră ale sistemelor ISA. Se preconizează că tehnologiile relevante și experiența în condiții reale de conducere vor fi disponibile până în iulie 2024, deci cu mult înainte de data revizuirii globale prevăzute la articolul 14 din Regulamentul (UE) 2019/2144. Pentru a permite Comisiei să evalueze cât mai curând posibil performanța metodologiilor de feedback prevăzute în prezentul regulament, este necesar să se solicite producătorilor să furnizeze informațiile relevante autorității de omologare care a acordat omologarea de tip și să se solicite respectivei autorități de omologare să agrege informațiile respective și să le pună la dispoziția Comisiei.
            
            
               (10)Informațiile obținute în condiții reale de conducere, care trebuie colectate și furnizate pentru evaluarea performanței sistemelor ISA, trebuie să fie generice și să nu fie legate de niciun vehicul sau conducător auto individual. Producătorii pot utiliza orice mijloace disponibile pentru colectarea de date, cum ar fi, de exemplu, parcul de vehicule de încercare sau acordurile voluntare direct cu utilizatorii finali, în urma consimțământului lor explicit în conformitate cu legislația Uniunii în materie de protecție a datelor
                  4
               . Comisia trebuie să sprijine acest proces prin furnizarea, atunci când este necesar, a unor orientări privind modalitățile de colectare a datelor, conținutul, precum și structura și mijloacele de transmitere a acestora.
            
            
               (11)Pentru a reduce la minimum gradul de distragere sau supraîncărcare a conducătorilor auto cu avertizări false cauzate de sistemele suboptime în condiții reale, este necesar să se asigure faptul că producătorii de vehicule utilizează tehnologii adecvate în parcul de vehicule și că producătorii oferă, după caz și dacă este necesar pentru o proporție rezonabilă din durata de viață a vehiculului, un acces nelimitat și ușor la actualizările sistemului.
            
            
               (12)Sistemele ISA pot utiliza date cartografice pentru a asigura performanțe adecvate în condiții reale de conducere. Cu toate acestea, nu ar trebui să existe obligația de a se solicita ca datele cartografice să fie atât de detaliate și de calitative încât să fie posibilă navigația cu actualizare la fiecare schimbare de direcție, având în vedere că ar putea fi suficient, de asemenea, să se încorporeze doar coordonatele zonelor urbane și extraurbane, precum și ale principalelor drumuri expres și autostrăzi.
            
            
               (13)Statele membre sunt încurajate să faciliteze o mai bună performanță a sistemelor ISA în condiții reale de conducere, asigurând amplasarea corectă a indicatoarelor numerice de limită de viteză explicită pe străzi și drumuri, precum și identificarea clară, cu semne de început și de sfârșit, a tuturor zonelor de viteză, a șoselelor expres și a autostrăzilor. În anumite cazuri, intersecțiile și străzile sau drumurile care se unesc nu sunt ușor de recunoscut de către conducătorii auto și, prin urmare, sunt dificil de interpretat pentru tehnologiile ISA. Din acest motiv, pentru a asigura o performanță coerentă a sistemelor ISA instalate pe autovehiculele care circulă în Uniune, este necesară amplasarea unor indicatoare numerice explicite, a unor indicatoare numerice implicite sau a unor indicatoare nenumerice de limită de viteză implicită în astfel de locații.
            
            
               (14)Cu toate acestea, este clar că sistemele care utilizează o combinație între un sistem de camere video, un sistem global de navigație prin satelit (GNSS) și hărți digitale actualizate sunt considerate sisteme de ultimă generație, cu cele mai mari performanțe și fiabilitate în condiții reale.
            
            
               (15)Tabelul din anexa II la Regulamentul (UE) 2019/2144, care cuprinde lista cerințelor menționate la articolul 4 alineatul (5) și la articolul 5 alineatul (3) din regulamentul respectiv, nu conține nicio trimitere la acte normative referitoare la sistemele de asistență inteligentă pentru controlul vitezei. Prin urmare, este necesar să se adauge în această anexă o trimitere la prezentul regulament. 
            
            
               (16)Prin urmare, Regulamentul (UE) 2019/2144 trebuie să fie modificat în consecință.
            
            
               (17)Întrucât Regulamentul (UE) 2019/2144 se aplică începând cu 6 iulie 2022, prezentul regulament trebuie să se aplice de la aceeași dată.
            
         
         
            
               (18)Dispozițiile din prezentul regulament sunt strâns legate de acesta, întrucât abordează norme detaliate privind procedurile de încercare și cerințele tehnice specifice pentru omologarea de tip a autovehiculelor în ceea ce privește sistemele de asistență inteligentă pentru controlul vitezei și pentru omologarea de tip a acestor sisteme ca unități tehnice separate. Ca urmare a normelor stabilite în prezentul regulament, este necesar să se adauge o trimitere la prezentul regulament în anexa II la Regulamentul (UE) 2019/2144. Prin urmare, este oportun ca aceste dispoziții să fie prevăzute într-un regulament delegat unic,
            
            
               ADOPTĂ PREZENTUL REGULAMENT:
            
            
               Articolul 1
            
            
               Procedurile de încercare și cerințele tehnice pentru omologarea de tip a unui vehicul în ceea ce privește sistemele de asistență inteligentă pentru controlul vitezei 
            
            
               Omologarea de tip a unui autovehicul în ceea ce privește sistemele de asistență inteligentă pentru controlul vitezei este condiționată de respectarea de către vehicul a procedurilor de încercare și a cerințelor tehnice stabilite în anexa I.
            
            
               Articolul 2
            
            
               Procedurile de încercare și cerințele tehnice pentru omologarea de tip a unui sistem de asistență inteligentă pentru controlul vitezei ca unitate tehnică separată
            
            
               Omologarea de tip a unui sistem de asistență inteligentă pentru controlul vitezei ca unitate tehnică separată este condiționată de respectarea de către sistem a procedurilor de încercare și a cerințelor tehnice stabilite în anexa I.
            
            
               Articolul 3
            
            
               Catalogul semnelor rutiere
            
            
               Lista indicatoarelor rutiere de limită de viteză utilizate în fiecare stat membru, pe baza căreia autoritățile de omologare de tip și serviciile tehnice evaluează performanța sistemelor de asistență inteligentă pentru controlul vitezei în conformitate cu prezentul regulament, este stabilită în anexa II.
            
            
               Articolul 4
            
            
               Informații privind utilizarea sistemelor de asistență inteligentă pentru controlul vitezei
            
            
               1. Producătorii de vehicule furnizează următoarele informații autorităților de omologare care acordă omologări de tip în temeiul prezentului regulament:
            
            
               (a)rapoartele dintre timpul parcurs sau distanțele parcurse cu sistemele de asistență inteligentă pentru controlul vitezei pornite și oprite;
            
            
               (b)rapoartele dintre timpii parcurși sau distanțele parcurse cu respectarea limitelor de viteză percepute și, respectiv, cu depășirea limitelor de viteză percepute;
            
            
               (c)timpul mediu scurs între pornirea și oprirea sistemului de asistență inteligentă pentru controlul vitezei de către conducătorul auto, după caz.
            
            
               Informațiile menționate la litera (a) trebuie furnizate separat pentru funcția de avertizare acustică în cascadă, pentru funcția de avertizare prin vibrație în cascadă, pentru funcția de feedback tactil și pentru funcția de control al vitezei.
            
            
            
               2. Autoritățile de omologare agregă informațiile primite în conformitate cu alineatul (1) și le transmit Comisiei la 7 iulie 2024 și, ulterior, cel puțin la fiecare 6 luni pentru o perioadă de doi ani.
            
         
         
            
               Articolul 5
            
            
               Modificări aduse Regulamentului (UE) 2019/2144
            
            
               Anexa II la Regulamentul (UE) 2019/2144 se modifică în conformitate cu anexa III la prezentul regulament.
            
            
               Articolul 6
            
            
               Intrarea în vigoare și aplicare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Se aplică de la 6 iulie 2022.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 23.6.2021
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 325, 16.12.2019, p. 1.
               
               
                  
                     (2)
                  
                        https://ec.europa.eu/transport/road_safety/sites/roadsafety/files/pdf/2020-10-08-road_safety_thematic_report_speed.pdf
               
               
                  
                     (3)
                  
                        JO L 325, 16.12.2019, p. 1. 
               
               
                  
                     (4)
                  
                        Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (
                  
                     JO L 119, 4.5.2016, p. 1
                  
                  ).